मसूद अजहर के अंतरराष्ट्रीय आतंकी घोषित होने पर नीतीश ने की पीएम मोदी की तारीफ, लालू पर कह डाली यह बात...  
नीतीश ने की पीएम मोदी की तारीफ
मसूद अजहर के अंतरराष्ट्रीय आतंकी घोषित होने पर की तारीफ
लालू यादव पर साधा निशाना
लालू प्रसाद यादव (Lalu Yadav) पर निशाना साधते हुए नीतीश कुमार (Nitish Kumar) ने कहा कि पैसे बनाने का मौका देखकर कुछ लोग सत्ता के पीछे भागते हैं और जब कानून अपना काम करता है तो शोर मचाने लगते हैं कि उन्हें फंसाया जा रहा है. चारा घोटाले के मामले में सजायाफ्ता लालू प्रसाद और उनकी पत्नी राबड़ी देवी के मुख्यमंत्रित्व काल को याद करते हुए नीतीश ने कहा कि राज्य में एक परिवार का शासन था, लेकिन कानून का शासन नहीं था. राज्य के ज्यादातर हिस्सों में लोग रात होने से पहले ही घरों में खुद को बंद कर लेते थे. पश्चिमी चंपारण जैसे जिलों में तो हालात और खराब थे. लोगों को दोपहर में भी घर से बाहर निकलने में डर लगता था. नीतीश ने कहा कि हमें 13 साल पहले बिहार के लोगों की सेवा का मौका मिला और उसके बाद से हम लगातार कानून का शासन कायम करने और 'न्याय के साथ विकास' सुनिश्चित करने के काम में लगे हैं. 
नीतीश कुमार (Nitish Kumar) कहा कि बिहार देश में सबसे तेजी से विकास करने वाले राज्यों में शामिल है और सामाजिक बदलाव भी हुए हैं. अब महिलाएं राज्य की प्रगति में सक्रिय हिस्सा ले रही हैं. जदयू अध्यक्ष ने राजद पर निशाना साधते हुए कहा, "हम राज्य के हर कोने में बिजली पहुंचाने में सफल हुए हैं. इससे लालटेन बेकार हो गयी." लालटेन राजद का चुनाव चिह्न है. नीतीश ने कहा, "मैं दिल खोलकर मदद करने के लिए केंद्र की नरेंद्र मोदी सरकार का शुक्रिया अदा करना चाहता हूं. सड़कें और पुल बनाने के लिए राज्य को 50,000 करोड़ रुपए दिए गए हैं. बिहार की निर्बाध प्रगति के लिए मैं लोगों से अपील करूंगा कि उन्हें दोबारा चुनकर सत्ता में लाएं."